महक विश्वकर्मा की कहानी- व्यवहार
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंStory of Mehak Vishwakarma - Behavior
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
व्यवहार
रात होने को थी और शर्मिला अपने परिवार के साथ सड़क के किनारे खड़ी थी।
दरअसल, वो दिल्ली से मनाली वैकेशन मनाने जा रहे थे पर रास्ते में ही उनकी गाड़ी खराब हो गई थी।
दूर-दूर तक कोई होटल या मैकेनिक की दुकान भी नहीं थी। तभी एक फटफटिया-सी गाड़ी उनके पास आकर रुकी। उसने हेलमेट निकाला तो शर्मिला के बच्चे राहुल और अदिति भौंचक्के रह गए। गाड़ी पर कमलेश बैठा था।
राहुल अपने कॉलेज का बिगड़ैल लड़का और कमलेश पढ़ाकू किस्म का था इसीलिए वो हमेशा कमलेश का मजाक बनाता रहता था। अदिति के बार-बार मना करने पर भी एक दिन उसने कमलेश को इतने जोर-से धक्का दिया कि उसका हाथ छिल गया था। पर राहुल के पापा बड़े बिजनेसमैन होने के कारण कोई उसे कुछ बोल नहीं पाया और उसकी शैतानियां बढ़ती गईं।
आज इस सुनसान रास्ते पर उसे देखकर वो दोनों सोच रहे थे कि ये हमारी मदद क्यों करेगा, शायद आज यहीं रात बितानी होगी।
तभी शर्मिला बोली, ‘बेटा, हमारी कार खराब हो गयी है। प्लीज क्या तुम हमारी मदद कर सकते हो?’ ‘जी, जरूर।’, कमलेश कहते हुए कार चेक करने लगा।
दरअसल, वह गरीब था और कॉलेज की फीस के लिए मैकेनिक का काम करता था। थोड़ी देर में उसने कार ठीक दी। अब राहुल और अदिति कमलेश से नजरें नहीं मिला पा रहे थे।
राहुल उसे पैसे देने लगा तो कमलेश ने धीरे से कहा, ‘इसकी कोई जरूरत नहीं, बस आगे से किसी को बिना बात के परेशान मत करना।’
शर्मिला सब समझ चुकी थी और उसे अपनी परवरिश में कमी नजर आ रही थी। कमलेश तो चला गया पर राहुल को बदल गया। वो परिवार अब नए मोड़ पर पहुंच चुका था।